
נוהגין שאין אומרים קדיש רק י''א חדשים, שלא להחזיק אביו ואמו כרשעים, דמשפט של רשעים הוא י''ב חדש שאם מת דרך משל, יו''ד שבט, פוסק לומר ט' טבת, וביו''ד טבת לא יאמר, דהא הוי יום א' בחדש י''ב, ויום א' בחדש חשוב חדש, והוי כאלו אמר י''ב חדש. ולענין זה מונים מיום הקבורה, לא מיום המיתה, שאם נקבר י''א שבט, אזי פוסק ביו''ד טבת, כי המשפט אינו מתחיל עד לאחר הקבורה, ואם היתה שנה מעוברת, פוסק ט', (או י' כסלו) יום זה שהוא פוסק בו, יש לו כל הקדישים, רק ליאהרצייט שייך קדיש א', וכן לבן שלשים. ואם יש כמה יאהרצייט, או בני שלשים, נדחה הוא מפניהם לגמרי. מי שיודע באביו ואמו שהיו רשעים, מאותן שנידונין י''ב חדש, ראוי ומחויב שיאמר קדיש י''ב חדש.




